Eskom: Guptas wil vrae vooraf sien | Maroela Media
Die parlementêre ondersoek na Eskom is Donderdag uitgestel tot Januarie volgende jaar met 'n onderneming dat die Gupta-broers en Ben Martins, die adjunkminister van openbare ondernemings, in die nuwe jaar voor die ondersoekkomitee sal verskyn vir ondervraging.
In Martins se geval het die komitee besluit om hom te dagvaar om te kom getuig nadat hy 'n brief gestuur het dat hy nie sal getuig nie, maar wel 'n geskrewe verklaring sal maak.
Zukiswa Rantho, voorsitter van die ondersoek, het gesê dit is jammer dat medelede van die parlement nalaat om die parlement se werk te respekteer. "Nou sal ons hulle dagvaar en ons sal moet begin met 'n lid van die parlement," het sy gesê met verwysing na Martins, wat verlede maand deur die getuienis van Suzanne Daniels, geskorste hoof van Eskom se regsdienste, onder verdenking geplaas is.
Daniels het gesê Martins was saam met Duduzane Zuma toe sy deur Ajay Gupta gepols is oor die verhoordatums oor Eskom se pensioenbetaling aan die voormalige hoof, Brian Molefe. Martins het ontken dat hy teenwoordig was by die vergadering.
In 'n brief aan die komitee het Martins gesê hy het net 'n dag waarskuwing gekry dat hy moet getuig.
Prokureurs vir die Gupta-broers het in 'n brief aan die komitee geskryf die broers sal nie beskikbaar wees om tussen 8 Desember en 15 Januarie voor die ondersoekkomitee te verskyn nie. Hulle het ook aangedring dat die vrae wat aan hulle gestel gaan word binne tien werksdae skriftelik aan hulle gestuur word.
Natasha Mazzone, die DA se woordvoerder van openbare ondernemings, het gesê sy verwag dat die broers op 16 Januarie voor die ondersoekkomitee sal verskyn en sien uit daarna. Die komitee het ook gevra dat Duduzane Zuma, 'n aandeelhouer van die Gupta-familie se Tegeta Exploration, vir ondervraging moet verskyn.
Die geskorste hoof- finansiële beampte van Eskom, Anoj Singh, sal ook in Januarie getuig.
Hulle wil seker genoeg tyd hê om hulle stories uit te dink. Sal verbaas wees as hulle wel aanmeld….
Mag hulle aandring om die vrae vooraf te sien? Volgens my is dit bietjie arrogant?
Seker dat hulle vooraf uitgewerkte antwoorde kan verskaf Hulle moet juis nie weet watter vrae hulle gevra gaan word nie Hoor klaar hulle kan bewys hulle was nie daai tyd in die land nie
Ek stem. Vrae voor die tyd is so goed soos eksamen skryf met did antwoorde tot jou beskikking. Enige liegstorie kan opgemaak word om by die vrae te pas….
Al hoekom hulle die vrae vooraf wil sien is om lieg stories op te maak, nes die dat hy kamstig 8000km ver weg was tydens die vergadering.
Hulle moes al lankal voor die hof gedaag geword het maar nou word hulle arrogant en maak asof hulle verhewe is bo almal in sa en dit sluit ons grondwet en on wette in